Vermeende plaasaanvallers se saak oorgeplaas na hooggeregshofArgieffoto Die saak teen twee mans van Mpumalanga wat boere in die Malalane-gebied geteister het, is Vrydag na die hooggeregshof oorgeplaas. Siyabonga Masilela en Ndumiso Mahlalela het in die landdroshof in Tonga verskyn, het ŉ Sapa-korrespondent berig. Hulle het vroeër onskuldig gepleit op nege aanklagte insluitend moord, poging tot moord, huisbraak, diefstal, roof met verswarende omstandighede en die besit van ongelisensieerde vuurwapens. Die hof het gehoor dat sewe van die dossiere na ŉ hooggeregshof oorgeplaas sal word. Die twee se aansoek om borgtog is vroeër afgekeur nadat die ondersoekbeampte getuig het dat hulle ŉ gevaar vir die publiek inhou. Masilela is op 13 Februarie in hegtenis geneem en Mahlalela op 13 Maart. Landdros Sibonisiwe Sibuyi het die saak tot 22 Augustus uitgestel.